Çheer ny Aeg

She fer jeh ny Neuheillyn smoo ennoil ayns feayn-skeealleydaght Nerin ee Çheer ny Aeg ny Çheer nyn Aeg (veih  y Çhenn Yernish; ). She skeeal Oshin, fer jeh kuse veg dy varvaanee ren cummal ayn, y skeeal smoo ennoil mastey skeealyn Heer ny Aeg. 'Sy skeeal shen t'eh raait dy row eh currit gys y Çheer shen liorish Niau Folt Airhey. By ayn ren Tuatha Dé Danann cummal tra ren ad faagail eaghtyr Nerin, as ren fir jeh fenee Nerin keayrt gys y Çheer shen. Ta cosoyllaght vooar ayn eddyr Çheer ny Aeg as thallooyn feayn-skeealleydagh Yernagh elley lheid as Mag Mell as Ablach.

V'eh er credjal dy row Çheer ny Aeg soit çheu hoal jeh ymmyl y theihll foddey magh er ellan 'sy neear. My row deiney laccal goll gys yn ellan shen v'eh orroo goll er turrys doccaragh ny cuirrey y gheddyn veih fer jeh ny ferrishyn va cummal ayn. Ren fenee as maynaghyn keayrt er yn ellan ayns skeealyn ny h-echtrae (contoyrtyssyn) as ny h-immrama va feer ennoil car ny Mean Eashyn. Cha nee boayl da'n theihll ry-heet v'ayn ayns Çheer ny Aeg, agh sorçh dy 'launys raad va deiney farghooghyssagh cummal. Cha row aacheoid ny baase ry-gheddyn 'syn ellan shen. By voayl yn aegid veayn as yn aalid v'ayn. By ayns shen haink kiaull, troshid, bea, as dagh shelg taitnyssagh ry-cheilley. Ta cosoyllaghtyn mooar ayn eddyr Çheer ny Aeg as Magheryn Eleeysagh ny Greagee ny Valhalla ny Loghlynee, ga dy row anchaslyssyn mooarey er lheh ayn.

Ta paart mooar ec Çheer ny Aeg ayns skeeal Oshin as Niau Folt Airhey. Ta'n jees oc goll gys Çheer ny Aeg er cabbyl druiaghtagh as y cabbyl shen jargal roie er eaghtyr yn ushtey. T'ad tannaghtyn ayns Çheer ny Aeg er feie tammylt beg, agh fy yerrey s'mooar y feme er filley er Nerin e chaarjyn y 'akin. Ta Oshin tuittym stiagh 'sy dooghid tra t'eh feddyn magh nagh row eh ayns Çheer ny Aeg er feie un vlein agh er feie tree keead bleeaney rere tra Nerin. T'eh filley er Nerin er cabbyl druiaghtagh Niau lesh raaue voee: ny lhig da ny cassyn bentyn y thalloo er nonney huittagh eash ny tree keeadyn bleeaney er dy siyragh. Tra t'eh er roshtyn dys Nerin t'eh feddyn magh dy vel dagh fer jeh ny Fenee marroo. Tra t'eh er e cham-cheayrt ta kuse veg d'ir geearree er cooney lhieu clagh vooar y scughey. Agh, tra t'eh croymmey sheese t'eh tuittym er y thalloo as t'eh jeant ny henn-dooinney er y chooyl. Roish da baase y gheddyn t'eh ginsh y skeeal echey da Perick Noo. 

Imraaghyn

Ronney:Smooinaghtyn Niau
Ronney:Feayn-skeealleydaght Yernagh
Ronney:Buill ayns feayn-skeealleydaght ny Celtiee
Ronney:Ellanyn feayn-skeealleydagh